Diari Oficial de la Generalitat Valenciana


Sumari del DOGV 6368, del 04-10-2010 (2010/10364)

DECRET 152/2010, d'1 d'octubre, del Consell, pel qual es crea la Distinció de la Generalitat al Mèrit Científic.
----------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2010/10/01/152/dof/vci/html**

### Dades del document

Número de DOGV
:   6368

Data del DOGV
:   04-10-2010

Secció del DOGV
:   I. DISPOSICIONS GENERALS

Número del document
:   2010/10996


Data del document
:   01-10-2010

Organisme emissor
:   Presidència de la Generalitat

Tipus de document
:   Decret

Descriptors 

:   * professió científica
    * distinció honorífica
    * premi cultural
    * legislació

DECRET 152/2010, d'1 d'octubre, del Consell, pel qual es crea la Distinció de la Generalitat al Mèrit Científic. [2010/10026]
Un dels principals deures que tenen els governs és incentivar, fomentar i reconèixer aquells comportaments que redunden directament o indirecta en benefici de la societat a la qual serveixen.
En l'àmbit de la nostra comunitat autònoma són molts els signes distintius que premien i reconeixen aquestes conductes dutes a terme en diversos àmbits, com poden ser la cultura, la solidaritat, l'esport o el servei als interessos generals. Per a això es van crear en el seu moment, entre d'altres, l'Alta Distinció de la Generalitat, la Distinció de la Generalitat, la Distinció de la Generalitat al Mèrit Cultural, la Medalla d'Or de la Generalitat al Mèrit Esportiu i, últimament, l'Orde de Jaume I el Conqueridor.
Si bé alguna de les actualment existents s'ha concedit a persones que han destacat en l'àmbit de la ciència, no n'existeix cap que tinga com a objecte específic recompensar o distingir aquelles conductes o institucions relacionades amb la investigació científica en qualsevol camp del saber mereixedores d'un reconeixement exprés per part de la societat valenciana.
Per això, el Consell, a proposta del president de la Generalitat, entén adequat i procedent instituir, sota la denominació de Distinció de la Generalitat al Mèrit Científic, el reconeixement de determinats comportaments o trajectòries professionals o acadèmiques de les persones o entitats que realitzen la seua labor en els àmbits de la investigació i la ciència a la Comunitat Valenciana.
En virtut d'això, a proposta del president de la Generalitat i amb la deliberació prèvia del Consell, en la reunió del dia 1 d'octubre de 2010,
DECRETE
Article 1. Objecte
És objecte del present decret la creació de la Distinció de la Generalitat al Mèrit Científic, la finalitat de la qual és el reconeixement dels mèrits, així com la labor i trajectòria, d'aquelles persones o entitats que han destacat en l'àmbit de la investigació científica pel seu esforç, treball, dedicació, vocació o compromís amb la societat valenciana.
Article 2. Requisits
1. La Distinció de la Generalitat al Mèrit Científic s'atorgarà a aquelles persones que tinguen la condició política de valencians, o que, sense tindre-la, tinguen relació amb la Comunitat Valenciana o hi hagen desenvolupat la major part la seua labor professional.
2. També s'atorgarà a aquelles entitats, tant públiques com privades, que tenint la seu a la Comunitat Valenciana o desenvolupant part de la seua activitat en ella, fomenten, patrocinen o realitzen projectes d'investigació científica que redunden en benefici de la societat valenciana.
Article 3. Atorgament
1. La Distinció de la Generalitat al Mèrit Científic s'atorgarà, a proposta del president de la Generalitat, mitjançant decret del Consell.
2. Amb caràcter ordinari, es concedirà un màxim de quatre distincions anuals. Excepcionalment, quan concórreguen motius especials degudament justificats, es podrà excedir d'aquest nombre.
3. La iniciativa del seu atorgament podrà partir de les persones titulars de les conselleries que tinguen competències en matèria d'investigació, ciència, innovació tecnològica i sanitat.
Article 4. Lliurament
El lliurament de la distinció s'efectuarà en l'acte públic institucional de celebració del Dia de la Comunitat Valenciana, el 9 d'octubre de cada any, tret que per causa justificada s'estime que s'haja d'efectuar en un altre diferent.
Article 5. Descripció de la distinció
La Distinció de la Generalitat al Mèrit Científic s'ajustarà al model que figura com a annex del present decret.
Article 6. Acreditació i registre
Per a acreditar l'atorgament de la distinció, es publicarà el decret de concessió en el Diari Oficial de la Comunitat Valenciana i s'inscriurà en el Llibre d'Honors i Distincions de la Generalitat.
DISPOSICIONS FINALS
Primera. Habilitació reglamentària
Es faculta el titular de la conselleria competent en matèria de ciència perquè dicte les disposicions que siguen necessàries per al desenvolupament i execució del present decret.
Segona. Entrada en vigor
El present decret entrarà en vigor l'endemà de la publicació en el Diari Oficial de la Comunitat Valenciana.
València, 1 d'octubre de 2010
El president de la Generalitat,
FRANCISCO CAMPS ORTIZ


Còpia Permalink ELI